
Pakuotės lapelis: informacija vartotojui

Clozapine Accord 25 mg tabletės

klozapinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra Clozapine Accord ir kam jis vartojamas
2.	Kas žinotina prieš vartojant Clozapine Accord
3.	Kaip vartoti Clozapine Accord
4.	Galimas šalutinis poveikis
5.	Kaip laikyti Clozapine Accord 
6.	Pakuotės turinys ir kita informacija


1.	Kas yra Clozapine Accord ir kam jis vartojamas 

Clozapine Accord veiklioji medžiaga yra klozapinas, kuris priklauso vaistų nuo psichozės grupei (šiais vaistais gydomi specifiniai psichikos sutrikimai, tokie kaip psichozė).

Clozapine Accord skiriama žmonėms, sergantiems šizofrenija, kuriems kiti vaistai nepadėjo. 
Šizofrenija yra psichikos liga, kuri paveikia Jūsų mąstymą, jausmus ir elgesį. Šizofrenijai gydyti šį vaistą turėtumėte vartoti tik tuo atveju, jei jau išbandėte bent du kitus vaistus nuo psichozės, įskaitant vieną iš naujesnių netipinių vaistų nuo psichozės, tačiau šie vaistai neveikė arba sukėlė sunkų šalutinį poveikį, kurio negalima gydyti. 

Clozapine Accord taip pat skiriama Parkinsono liga sergantiems pacientams, kuriems yra minčių susipainiojimas, emocijų ir elgesio sutrikimų ir kuriems kiti vaistai nepadėjo.


2.	Kas žinotina prieš vartojant Clozapine Accord

Clozapine Accord vartoti draudžiama
· jeigu yra alergija klozapinui arba bet kuriai pagalbinei šio vaisto medžiagai (jos išvardytos 6 skyriuje);
· jeigu negalite reguliariai atlikti kraujo tyrimų;
· jeigu Jums anksčiau buvo nustatytas sumažėjęs baltųjų kraujo kūnelių skaičius (pvz., leukopenija ar agranulocitozė), ypač po gydymo vaistais, išskyrus atvejus po gydymo chemoterapija;
· jeigu anksčiau vartojote Clozapine Accord ir nutraukėte gydymą dėl sunkių šalutinių poveikių (pvz., agranulocitozės ar širdies sutrikimų);
· jeigu gydotės ar esate gydęsis ilgai veikiančiais depo injekciniais antipsichoziniais vaistais;
· jeigu sergate ar sirgote kaulų čiulpų liga;
· jeigu sergate nekontroliuojama epilepsija (būna traukulių ar apopleksijos smūgių);
· jeigu turite ūmių psichikos problemų dėl piktnaudžiavimo alkoholiu ar vaistais (pvz., narkotikais);
· jeigu Jus vargina sąmonės sutrikimai ir nuolatinis mieguistumas;
· jeigu Jums yra kraujagyslių funkcijos nepakankamumas, kurį gali sukelti sunkus šokas;
· jeigu sergate bet kuria sunkia inkstų liga;
· jeigu sergate miokarditu (širdies raumens uždegimas);
· jeigu sergate bet kokia sunkia širdies liga;
· jeigu Jums yra kepenų ligos, tokios kaip gelta (pageltusi oda ir akys, nuovargis ir sumažėjęs apetitas), simptomų;
· jeigu sergate bet kuria kita sunkia kepenų liga;
· jeigu sergate paralyžiniu žarnų nepraeinamumu (žarnynas neveikia tinkamai ir vargina sunkus vidurių užkietėjimas);
· jeigu vartojate vaistus, kurie slopina kaulų čiulpų veiklą;
· jeigu vartojate vaistus, mažinančius baltųjų kraujo kūnelių kiekį kraujyje.

Jei Jums tinka nors vienas iš išvardintų teiginių, pasakykite gydytojui ar vaistininkui ir nevartokite Clozapine Accord.

Įspėjimai ir atsargumo priemonės

Atsargumo priemonės, paminėtos šiame skyriuje, yra labai svarbios. Jūs privalote jų laikytis, siekdami sumažinti sunkių gyvybei pavojingų šalutinių poveikių riziką.

Prieš pradedant gydymą Clozapine Accord, pasakykite gydytojui, jei turite ar turėjote toliau nurodytų sveikatos sutrikimų:

· kraujo krešulys šeimos ar asmeninėje ligos istorijoje, kadangi vaistai, tokie kaip šis, yra susiję su krešulių formavimusi;
· glaukoma (padidėjęs akispūdis);
· cukrinis diabetas. Padidėjęs (kartais reikšmingai) cukraus kiekis kraujyje nustatytas sirgusiems ir nesirgusiems cukriniu diabetu pacientams (žr. 4 skyrių);
· prostatos sutrikimai ar sutrikęs šlapinimasis;
· bet kokia širdies, inkstų ar kepenų liga;
· lėtinis vidurių užkietėjimas ar vaistų, kurie sukelia vidurių užkietėjimą (tokie kaip anticholinerginiai vaistai), vartojimas;
· galaktozės netoleravimas, visiškas laktazės stygius arba gliukozės ir galaktozės malabsorbcija;
· kontroliuojama epilepsija;
· storosios žarnos ligos;
· pilvo operacija;
· širdies liga arba Jūsų šeimoje yra sergančiųjų sutrikusio širdies laidumo liga, vadinama „pailgėjusiu QT intervalu“;
· padidėjusi insulto pasireiškimo rizika, pavyzdžiui, turite padidėjusį kraujospūdį, yra širdies ir kraujagyslių sutrikimų ar smegenų kraujagyslių sutrikimų.

Nedelsiant pasakykite gydytojui prieš vartojant kitą Clozapine Accord tabletę:
· jeigu pasireiškė peršalimo simptomai, karščiavimas, gripo simptomai, gerklės skausmas ar bet kuri kita infekcija. Jums reikės skubiai atlikti kraujo tyrimą, kuriuo bus nustatyta, ar šiuos simptomus sukėlė vaisto vartojimas;
· jeigu staiga pakilo kūno temperatūra arba atsirado raumenų sąstingis, kurie vėliau gali sukelti sąmonės praradimą (piktybinis neurolepsinis sindromas), nes tai gali būti rimtas šalutinis poveikis, kurį reikia nedelsiant gydyti; 
· jeigu pasireiškė greitas ir nereguliarus širdies plakimas, net ir ramybės būsenoje, širdies plakimo jutimas, kvėpavimo sutrikimas, krūtinės skausmas ar nepaaiškinamas nuovargis. Gydytojas turės patikrinti Jūsų širdį ir, jei reikės, skubiai nusiųsti pas gydytoją kardiologą;
· jeigu pasireiškė pykinimas (jaučiate šleikštulį), vėmimas ir (arba) praradote apetitą. Gydytojui gali prireikti patikrinti Jūsų kepenų funkciją;
· jeigu yra sunkus vidurių užkietėjimas. Gydytojas turės tai gydyti, kad būtų išvengta tolesnių komplikacijų;
· jeigu pasireiškė vidurių užkietėjimas, pilvo skausmas, pilvo jautrumas, karščiavimas, pilvo pūtimas ir (arba) viduriavimas su krauju. Gydytojui reikės Jus apžiūrėti.

Sveikatos patikrinimai ir kraujo tyrimai
Prieš gydymo šiuo vaistu pradžią gydytojas susipažins su Jūsų sveikatos istorija ir atliks kraujo tyrimus, kad įsitikintų, jog baltųjų kraujo kūnelių kiekis yra normalus. Šis tyrimas yra labai svarbus, kadangi baltieji kraujo kūneliai būtini organizmo kovai su infekcija.
Įsitikinkite, kad Jums reguliariai atliekami kraujo tyrimai prieš pradedant gydymą Clozapine Accord, gydymo metu ir po jo.
· Gydytojas Jums tiksliai pasakys kada ir kur atlikti tyrimus. Clozapine Accord galima vartoti tik esant normaliam kraujo kūnelių kiekiui.
· Šis vaistas gali sukelti ryškų baltųjų kraujo kūnelių skaičiaus sumažėjimą (agranulocitozę). Tik reguliarūs kraujo tyrimai gydytojui parodys, ar Jums gresia agranulocitozė (žr. 4 skyrių).
· Per pirmąsias 18 gydymo savaičių kraujo tyrimus reikia atlikti kartą per savaitę. Po to dar 34 savaites tyrimus reikia atlikti ne rečiau kaip kartą per mėnesį.
· Praėjus 12 gydymo mėnesių kraujo tyrimai turi būti atliekami kas 12 savaičių vienus metus, o vėliau – kartą per metus, jeigu jūsų baltųjų kraujo kūnelių skaičius nemažėja.
· Jei baltųjų kraujo kūnelių kiekis kraujyje sumažėja, Jums skubiai reikia nutraukti gydymą klozapinu. Vėliau jų kiekis turėtų tapti normalus.
· Jums reikės atlikti kraujo tyrimus dar 4 savaites po gydymo klozapinu pabaigos, jeigu gydymas bus visiškai nutrauktas dėl hematologinių priežasčių (t. y. agranuliocitozės) arba jeigu stebėsena bus vykdoma trumpiau nei 2 metus ir (arba) jums buvo patvirtinta neutropenija, dėl kurios gydymas nebuvo nutrauktas.

Prieš gydymo pradžią gydytojas taip pat atliks Jūsų fizinį ištyrimą. Be to, atsižvelgdamas į Jūsų būklę, gydytojas gali atlikti elektrokardiogramą (EKG), kad patikrintų širdies veiklą, tačiau tik tuo atveju, jei tai yra būtina ar dėl kitų specialių priežasčių.
Jei turite kepenų sutrikimų, Jums reikės reguliariai atlikti kepenų funkcijos tyrimus tol, kol vartosite šį vaistą.
Jeigu Jūsų kraujyje padidėjęs cukraus kiekis (sergate cukriniu diabetu), gydytojas gali reguliariai Jums tirti cukraus kiekį kraujyje. 
Šis vaistas gali pakeisti lipidų kiekį kraujyje. Šis vaistas gali padidinti kūno svorį. Jūsų gydytojas gali stebėti Jūsų kūno svorį ir tirti lipidų kiekį kraujyje.

Jei jau jaučiate apsvaigimą arba dėl šio vaisto patiriate galvos sukimąsi, svaigimą ar silpnumą, stenkitės atsargiai pakilti iš sėdimos ar gulimos padėties, nes yra padidėjusi galimybė nugriūti.

Jei Jums planuojama atlikti operaciją ar dėl kokių nors priežasčių negalite ilgai vaikščioti, pasitarkite su gydytoju dėl šio vaisto vartojimo. Jums gali būti trombozės rizika (pavyzdžiui, kraujo krešulių susidarymas venose).

Vaikams ir paaugliams, jaunesniems kaip 16 metų
Clozapine Accord negalima vartoti, jei esate jaunesnis nei 16 metų amžiaus, nes nėra pakankamai duomenų apie vaisto vartojimą šioje amžiaus grupėje.

Senyviems pacientams (60 metų amžiaus ir vyresniems)
Senyviems žmonėms (60 metų amžiaus ir vyresniems) šio vaisto vartojimo laikotarpiu tam tikro šalutinio poveikio rizika gali būti didesnė. Toks poveikis yra alpimas ar svaigulys keičiant kūno padėtį, galvos svaigimas, dažnas širdies plakimas, sunkesnis šlapinimasis ir vidurių užkietėjimas.

Pasakykite gydytojui arba vaistininkui, jei sergate liga, vadinama demencija.

Kiti vaistai ir Clozapine Accord
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Tai apima vaistus, įsigytus be recepto, arba vaistažolių preparatus. Jums gali tekti vartoti skirtingus vaistų kiekius arba vartoti skirtingus vaistus.

Nevartokite Clozapine Accord kartu su vaistais, kurie stabdo tinkamą kaulų čiulpų veiklą ir (arba) mažina organizmo gaminamą kraujo kūnelių kiekį kraujyje, tokiais kaip:
· karbamazepinas, vaistai epilepsijai gydyti;
· tam tikri antibiotikai: chloramfenikolis; sulfonamidai, tokie kaip ko-trimoksazolas;
· tam tikri vaistai skausmui malšinti: pirazolono grupės analgetikai, tokie kaip fenilbutazonas;
· penicilaminas, vaistas vartojamas reumatiniams sąnarių uždegimams gydyti;
· citotoksiniai preparatai, naudojami chemoterapijos metu;
· ilgai veikiantys depo injekciniai antipsichoziniai vaistai.

Šie vaistai didina riziką susirgti agranulocitoze (baltųjų kraujo kūnelių nebuvimas).

Clozapine Accord vartojimas kartu su kitu vaistu gali turėti įtakos Clozapine Accord ir (arba) kito vaisto veikimui. Pasakykite gydytojui, jei Jūs planuojate vartoti, vartojate (net jei gydymo kursas eina į pabaigą) arba neseniai nustojote vartoti bet kurį iš šių vaistų:
· vaistų depresijai gydyti, pvz., ličio, fluvoksamino, triciklių antidepresantų, MAO inhibitorių, citalopramo, paroksetino, fluoksetino ir sertralino;
· antipsichozinių vaistų, skirtų psichikos ligų gydymui, tokių kaip perazinas;
· benzodiazepinų ir kitų vaistų, skirtų nerimo ir miego sutrikimams gydyti;
· narkotikų ir kitų vaistų, galinčių veikti Jūsų kvėpavimą;
· vaistų epilepsijai gydyti, pvz., fenitoinų ir valpro rūgšties;
· vaistų aukšto ir žemo kraujospūdžio gydymui, tokių kaip adrenalinas ir noradrenalinas;
· varfarino, vaisto, skirto užkirsti kelią kraujo krešulių susidarymui;
· antihistamininių vaistų, skirtų peršalimams ir alergijoms, pvz., šienligės gydymui;
· anticholinerginių vaistų, skirtų skrandžio dieglių mažinimui, spazmams ir blogumui kelionės metu;
· vaistų Parkinsono ligai gydyti;
· digoksino, skirto širdies ligoms gydyti;
· vaistų greitam ir nereguliariam širdies ritmui gydyti;
· kai kurių vaistų, skirtų skrandžio opoms gydyti, tokių kaip omeprazolas ar cimetidinas;
· kai kurių antibiotikų, tokių kaip eritromicinas ir rifampicinas;
· kai kurių vaistų grybelinių infekcijų gydymui (pvz., ketokonazolas) arba virusinių infekcijų gydymui (pvz., proteazės inhibitoriai, skirti ŽIV infekcijų gydymui);
· atropino, kurio gali būti akių lašuose ar vaistuose, skirtuose kosuliui ir peršalimui gydyti;
· adrenalino, skiriamo kritinėse situacijose;
· hormoninių kontraceptikų (tabletės skirtos apsisaugojimui nuo pastojimo).

Šis sąrašas nėra galutinis. Gydytojas ar vaistininkas suteiks Jums daugiau informacijos, kuriuos vaistus reikėtų vartoti atsargiai, o kurių reikėtų vengti, jei vartojate Clozapine Accord. Jie taip pat pasakys, ar Jūsų vartojami vaistai priklauso išvardintiesiems. Pasitarkite su jais. 

Clozapine Accord vartojimas su maistu, gėrimais ir alkoholiu
Gydymo šiuo vaistu metu negalima gerti alkoholinių gėrimų. 
Pasakykite gydytojui, jei rūkote ir kaip dažnai geriate kofeino turinčių gėrimų (kavos, arbatos, kolos). Šio vaisto poveikis taip pat gali keistis, jei staiga nustosite rūkyti ar pradėsite vartoti kitokį kofeino turinčių gėrimų kiekį.

Nėštumas ir žindymo laikotarpis 
Jei esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju. Gydytojas su Jumis aptars šio vaisto vartojimo nėštumo metu naudą ir galimą riziką.
Jei pastojote Clozapine Accord gydymo laikotarpiu, nedelsiant pasakykite apie tai gydytojui. Nėštumo metu vaistą vartoti galima tik paskyrus gydytojui.

Naujagimiams, kurių motinos trečiąjį nėštumo trimestrą (tris paskutiniuosius nėštumo mėnesius) vartojo klozapino, gali pasireikšti toliau išvardyti simptomai: drebėjimas, raumenų sustingimas ir (arba) silpnumas, mieguistumas, sujaudinimas, kvėpavimo problemos ir maitinimosi sunkumai. Jei Jūsų kūdikiui pasireiškė kuris nors iš šių simptomų, Jums gali tekti kreiptis į gydytoją.

Kai kurioms moterims, vartojančioms kai kurių vaistų psichikos ligoms gydyti, mėnesinės būna nereguliarios arba jų nėra. Jei esate patyrusios tokį poveikį, mėnesinės gali atsinaujinti pakeitus vaistą į Clozapine Accord. Todėl labai svarbu naudoti patikimas kontracepcijos priemones. 

Gydymo šiuo vaistu metu žindyti negalima. Klozapinas, veiklioji Clozapine Accord medžiaga, gali patekti į motinos pieną ir paveikti kūdikį.

Vairavimas ir mechanizmų valdymas
Šis vaistas gali sukelti nuovargį, mieguistumą ir traukulius, ypač gydymo pradžioje. Jei Jums pasireiškė šie simptomai, negalima vairuoti ir valdyti mechanizmų.

Clozapine Accord sudėtyje yra laktozės
Clozapine Accord sudėtyje yra laktozės. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Clozapine Accord

Norint sumažinti žemo kraujospūdžio, traukulių ir mieguistumo riziką, gydytojas turi palaipsniui didinti dozę. Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką. 

Svarbu nekeisti dozės ir nenutraukti šio vaisto vartojimo, prieš tai nepasitarus su gydytoju. Vartokite tabletes tiek laiko, kiek liepė gydytojas. Jeigu esate 60 metų amžiaus ar vyresni, gydytojas gali pradėti gydymą mažesne vaisto doze ir palaipsniui ją didinti, nes gali pasireikšti nepageidaujamas šalutinis poveikis (žr. 2 skyrių „Prieš vartojant Clozapine Accord“).

Tabletę galima padalyti į lygias dozes.

Šizofrenijos gydymas
Įprastai gydyti pradedama nuo 12,5 mg (pusės 25 mg tabletės) vieną ar du kartus pirmąją parą. Antrą parą reikia gerti 25 mg vieną ar du kartus per parą. Nurykite tabletę užgerdami vandeniu. Jeigu vaistas toleruojamas gerai, gydytojas per kitas 2‑3 savaites paros dozę gali laipsniškai didinti 25‑50 mg, tačiau paros dozė negali būti didesnė kaip 300 mg. Vėliau, jei reikia, paros dozę kas pusę savaitės arba (pageidautina) kas savaitę galima didinti 50‑100 mg. 

Įprastinė veiksminga dozė yra 200‑450 mg per parą. Padalyta paros dozė išgeriama per kelis kartus. Kai kuriems žmonėms gali prireikti didesnės dozės. Didžiausia leistina paros dozė yra 900 mg. Jei vartojate didesnę nei 450 mg dozę per parą, gali padidėti šalutinių poveikių (ypač traukulių) rizika. Dauguma žmonių dalį dozės išgeria ryte, o dalį vakare. Gydytojas Jums tiksliai pasakys kaip Jums padalyti vaisto paros dozę. Jei vaisto vartojate tik 200 mg dozę per parą, ją galite išgerti kaip vienetinę dozę vakare. Jei Clozapine Accord vartojama tam tikrą laikotarpį ir poveikis yra geras, gydytojas gali bandyti mažinti dozę. Šį vaistą turėsite vartoti mažiausiai 6 mėnesius.

Parkinsono liga sergančių pacientų minčių susipainiojimo gydymas
Įprastai gydyti pradedama nuo 12,5 mg (pusės 25 mg tabletės), geriamos vakare. Nurykite tabletę užgerdami vandeniu. Paskui gydytojas laipsniškai didins dozę po 12,5 mg ne dažniau kaip du kartus per savaitę. Antrosios gydymo savaitės pabaigoje dozė negali būti didesnė kaip 50 mg. Jei padidinus vaisto dozę Jums pasireiškė alpimas, svaigimas ar sumišimas, tolesnis dozės didinimas turi būti sustabdytas arba atidėtas. Siekiant išvengti šių simptomų, pirmąją gydymo savaitę Jums bus matuojamas kraujospūdis.

Įprastai veiksminga paros dozė yra 25‑37,5 mg, paprastai ji geriama vieną kartą vakare. Didesnė kaip 50 mg dozė per parą gali būti skiriama tik išskirtiniais atvejais. Didžiausia paros dozė yra 100 mg.

Visada vartokite mažiausią veiksmingą Jums dozę.

Ką daryti pavartojus per didelę Clozapine Accord dozę
Jei manote, kad išgėrėte per daug tablečių, arba jei kas nors kitas išgėrė bet kurią iš jūsų tablečių, nedelsdami kreipkitės į gydytoją ar artimiausią skubiosios pagalbos skyrių.

Perdozavimo simptomai yra: 
mieguistumas, nuovargis, energijos trūkumas, sąmonės praradimas, koma, sumišimas, haliucinacijos, sujaudinimas, nerišli kalba, sustingusios galūnės, drebančios rankos, traukuliai (priepuoliai), padidėjęs seilėtekis, išsiplėtę akių vyzdžiai, neryškus matymas, žemas kraujospūdis, kolapsas, greitas ar nereguliarus širdies plakimas, paviršutiniškas ar pasunkėjęs kvėpavimas.

Pamiršus pavartoti Clozapine Accord 
Jei pamiršote išgerti dozę, kitą išgerkite iš karto prisiminę. Jei jau beveik atėjo laikas vartoti kitą dozę, pamirštosios negerkite, o kitą gerkite nustatytu laiku. Negalima vartoti dvigubos dozės norint kompensuoti praleistą dozę. Svarbu prisiminti, kad, nepavartoję Clozapine Accord ilgiau kaip 48 valandas, kuo greičiau turite kreiptis į gydytoją.

[bookmark: _Hlk54646708]Nustojus vartoti Clozapine Accord
Negalima nutraukti gydymo Clozapine Accord be gydytojo sutikimo, nes gali pasireikšti nutraukimo reakcijos. Šios reakcijos gali būti prakaitavimas, galvos skausmas, pykinimas (šleikštulys), vėmimas ir viduriavimas. Jeigu Jums pasireiškė bet kuris iš anksčiau nurodytų požymių, nedelsdami pasakykite gydytojui. Tinkamai negydant gali pasireikšti ir sunkesnių šalutinių reiškinių. Visi anksčiau buvę simptomai gali atsinaujinti. Norint nutraukti gydymą, rekomenduojama vaisto dozę laipsniškai mažinti po 12,5 mg per vieną ar dvi savaites. Gydytojas Jums patars kaip sumažinti Jūsų paros dozę. Jei turite staiga nutraukti gydymą Clozapine Accord, gydytojas turės patikrinti Jūsų sveikatos būklę. Jei gydytojas nuspręs atnaujinti gydymą šiuo vaistu ir po paskutinės Clozapine Accord dozės suvartojimo bus praėjusios daugiau kaip dvi paros, pradinė dozė bus 12,5 mg.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Kai kurie šalutinio poveikio reiškiniai gali būti sunkūs ir reikalauti skubios medicininės pagalbos. 
Nedelsiant pasakykite gydytojui prieš vartojant kitą Clozapine Accord tabletę, jei pasireiškė toliau nurodyti šalutinio poveikio reiškiniai.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· sunkus vidurių užkietėjimas. Gydytojas turės užkietėjimą gydyti, kad būtų išvengta tolesnių komplikacijų;
· greitas širdies plakimas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· peršalimo simptomai, karščiavimas, gripo simptomai, gerklės skausmas ar bet kuri kita infekcija. Jums reikės skubiai atlikti kraujo tyrimą, kuriuo bus nustatyta, ar šiuos simptomus sukėlė vaisto vartojimas;
· traukuliai;
· staigus nualpimas ar sąmonės praradimas kartu su raumenų silpnumu (sinkopė).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· ūmiai pakilusi kūno temperatūra, raumenų sąstingis, kurie vėliau gali sukelti sąmonės praradimą (piktybinis neurolepsinis sindromas). Tai gali būti sunkaus šalutinio poveikio reiškinys, kurį reikia nedelsiant gydyti;
· galvos sukimasis, svaigimas ar alpimas, stojantis iš sėdimos arba gulimos padėties, nes gali padidėti rizika pargriūti.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· kvėpavimo takų infekcijos ar pneumonijos požymiai, tokie kaip karščiavimas, kosulys, sunkus kvėpavimas, švokštimas;
· stiprus deginantis viršutinės pilvo dalies skausmas, plintantis į nugarą, kartu su pykinimu ir vėmimu dėl kasos uždegimo;
· alpimas ir raumenų silpnumas smarkiai sumažėjus kraujo spaudimui (kraujotakos kolapsas);
· sunkumas ryti, dėl kurio gali būti įkvepiama maisto;
· pykinimas (blogumas), vėmimas ir (arba) apetito netekimas. Gydytojas turės patikrinti Jūsų kepenis;
· nutukimas arba nutukimo padidėjimas; 
· kvėpavimo pertraukimas knarkiant arba neknarkiant miego metu.

Reti (gali pasireikšti rečiau kaip 1 iš 1 000 asmenų) arba labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· greitas ir nereguliarus širdies plakimas, net ir ramybės būsenoje, juntamas širdies plakimas, kvėpavimo sutrikimas, krūtinės skausmas ar nepaaiškinamas nuovargis. Gydytojas turės patikrinti Jūsų širdį ir prireikus nedelsdamas nusiųsti pas gydytoją kardiologą.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· skausminga ilgalaikė varpos erekcija (tik vyrams). Tai vadinama priapizmu. Jei erekcija trunka ilgiau kaip 4 valandas, Jums gali būti reikalingas neatidėliotinas gydymas, siekiant išvengti tolesnių komplikacijų;
· savaiminis kraujavimas ar kraujosruvų atsiradimas – tai gali būti trombocitų kiekio kraujyje sumažėjimo požymis;
· simptomai, pasireiškiantys dėl nekontroliuojamo cukraus kiekio kraujyje (pvz., pykinimas ar vėmimas, pilvo skausmas, didelis troškulys, gausus šlapinimasis, orientacijos sutrikimas ar sumišimas);
· pilvo skausmas, spazmai, pilvo patinimas, vėmimas, vidurių užkietėjimas ir dujų susikaupimas – tai gali būti žarnų nepraeinamumo požymiai ir simptomai;
· apetito praradimas, pilvo patinimas, pilvo skausmas, odos pageltimas, didelis silpnumas ir negalavimas. Šie simptomai gali rodyti prasidedantį kepenų sutrikimą, kuris gali progresuoti į žaibinę kepenų nekrozę;
· pykinimas, vėmimas, svorio kritimas – tai gali būti inkstų uždegimo simptomai.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· [bookmark: OLE_LINK659][bookmark: OLE_LINK660]spaudžiantis krūtinės skausmas, krūtinės slėgimo, spaudimo arba sunkumo pojūtis (krūtinės skausmas gali plisti į kairę ranką, žandikaulį, kaklą ir viršutinę pilvo dalį), dusulys, prakaitavimas, silpnumas, galvos svaigimas, pykinimas, vėmimas ir juntamas širdies plakimas (širdies priepuolio simptomai), kurie gali sukelti mirtį. Nedelsiant turite kreiptis skubios medicininės pagalbos; 
· [bookmark: OLE_LINK664][bookmark: OLE_LINK665]krūtinės slėgimo, sunkumo, spaudimo, veržimo, deginimo ar springimo pojūtis (nepakankamos kraujo tėkmės ir deguonies tiekimo širdies raumeniui požymiai), kurie gali sukelti mirtį. Gydytojui reikės patikrinti Jūsų širdį;
· protarpinis širdies „plakimas“, „daužymasis“ ar „virpėjimas“ krūtinėje (palpitacijos);
· [bookmark: OLE_LINK661][bookmark: OLE_LINK662][bookmark: OLE_LINK668][bookmark: OLE_LINK669]greitas ir nereguliarus širdies plakimas (prieširdžių virpėjimas). Nemalonus širdies plakimas (palpitacijos), alpulys, dusulys arba nemalonus pojūtis krūtinėje. Gydytojui reikės patikrinti Jūsų širdį;
· žemas kraujo spaudimas, kurio simptomai: apsvaigimas, galvos svaigimas, alpimas, neryškus matymas, neįprastas nuovargis, šalta ir drėgna oda arba pykinimas;
· kraujo krešulių venose požymiai, ypač kojose (kojų patinimas, skausmas ir paraudimas), kurie kraujagyslėmis gali nukeliauti į plaučius, sukeldami skausmą krūtinėje ir pasunkėjusį kvėpavimą;
· nustatyta ar įtariama infekcija, kartu su karščiavimu arba žema kūno temperatūra, padažnėjusiu kvėpavimu, greitu širdies plakimu, pakitusiu jautrumu ir sąmoningumu, sumažėjusiu kraujo spaudimu (sepsis);
· stiprus prakaitavimas, galvos skausmas, pykinimas, vėmimas ir viduriavimas (cholinerginio sindromo simptomai);
· labai sumažėjęs šlapimo išsiskyrimas (inkstų nepakankamumo požymiai);
· alerginė reakcija (patinimas, daugiausia veido, burnos ir gerklės, taip pat liežuvio, kuris gali būti niežtintis arba skausmingas);
· apetito praradimas, pilvo patinimas, pilvo skausmas, odos pageltimas, didelis silpnumas ir negalavimas. Tai gali nurodyti galimus kepenų sutrikimus, įskaitant normalų kepenų audinio pakeitimą randiniu audiniu, dėl kurio sutrinka kepenų funkcija, įskaitant tuos kepenų funkcijos pakitimus, kurie sukelia gyvybei pavojingas pasekmes, pavyzdžiui, kepenų nepakankamumą (kuris gali sukelti mirtį), kepenų pažeidimą (kepenų ląstelių, tulžies latako kepenyse ar abiejų šių struktūrų pažeidimą) ir kepenų persodinimą;
· deginantis viršutinės pilvo dalies skausmas, ypač tarp valgių, anksti ryte ar išgėrus rūgštaus gėrimo; deguto spalvos, juodos ar su krauju išmatos; pilvo pūtimas, rėmuo, pykinimas, vėmimas, greitai atsirandantis sotumo jausmas (skrandžio ir (arba) žarnyno išopėjimas) – tai gali sukelti mirtį;
· stiprus pilvo skausmas, kuris sustiprėja judant, vėmimas, įskaitant vėmimą krauju (ar skysčiu, kuriame yra panašių į kavos tirščius dalelių); pilvas tampa kietas ir skausmingas, spaudžiant skausmas iš spaudžiamos vietos plinta į visą pilvą; karščiavimas ir (arba) šaltkrėtis (skrandžio ir (arba) žarnyno sienelės prakiurimas arba žarnos plyšimas) – tai gali sukelti mirtį;
· [bookmark: OLE_LINK678][bookmark: OLE_LINK679]vidurių užkietėjimas, pilvo skausmas, pilvo skausmingumas, karščiavimas, pilvo pūtimas, viduriavimas su krauju. Tai gali nurodyti išdidėjusią gaubtinę žarną (žarnų padidėjimą) arba žarnyno infarktą, išemiją ir (arba) nekrozę – tai gali sukelti mirtį. Gydytojui reikės Jus apžiūrėti;
· [bookmark: OLE_LINK680][bookmark: OLE_LINK681]aštrus skausmas krūtinėje su dusuliu, kosint arba nekosint;
· padidėjęs ar naujas raumenų silpnumas, raumenų spazmai ar skausmas. Tai gali rodyti galimą raumenų sutrikimą (rabdomiolizę). Gydytojui reikės Jus apžiūrėti;
· aštrus skausmas krūtinėje ar pilvo skausmas su dusuliu, kosint arba nekosint, arba karščiuojant;
·  buvo gauta pranešimų apie klozapino vartojimo metu pasireiškusias labai smarkias ir sunkias odos reakcijas, tokias kaip vaisto sukeltas išbėrimas su eozinofilija ir sisteminiais simptomais (DRESS sindromas). Odos nepageidaujamos reakcijos gali pasireikšti kaip išbėrimas su arba be pūslelių. Gali pasireikšti odos dirginimas, edema ir karščiavimas bei į gripą panašūs simptomai. DRESS sindromo simptomai dažniausiai atsiranda 2–6 gydymo savaitę (gali atsirasti iki 8-os gydymo savaitės).

Jeigu Jums yra kuris nors iš ankščiau išvardytų sutrikimų, prieš vartojant kitą Clozapine Accord tabletę turite nedelsiant pasitarti su gydytoju. 

Kiti šalutiniai poveikiai

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
Mieguistumas, galvos svaigimas, padidėjęs seilėtekis.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
Padidėjęs baltųjų kraujo kūnelių kiekis (leukocitozė), padidėjęs tam tikrų baltųjų kraujo kūnelių – eozinofilų, kiekis (eozinofilija), kūno svorio didėjimas, neryškus matymas, galvos skausmas, drebulys, sąstingis, neramumas, traukuliai, mėšlungiški trūkčiojimai, nenormalūs judesiai, negalėjimas pradėti judėti, negalėjimas nejudėti, pokyčiai širdies elektrokardiogramoje (EKG), aukštas kraujospūdis, silpnumas ar apsvaigimas keičiant padėtį, pykinimas (šleikštulys), vėmimas, apetito stoka, burnos sausumas, nedideli pakitimai kepenų funkcijos tyrimuose, šlapinimosi nekontroliavimas, pasunkėjęs šlapinimasis, nuovargis, karščiavimas, padidėjęs prakaitavimas, pakilusi kūno temperatūra, kalbos sutrikimai (pvz., neaiški kalba).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
Baltųjų kraujo kūnelių nebuvimas (agranulocitozė), kalbos sutrikimai (pvz., mikčiojimas).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
Sumažėjęs raudonųjų kraujo kūnelių – eritrocitų, kiekis (anemija), neramumas, sujaudinimas, sumišimas, delyras, nereguliarus širdies ritmas, širdies raumens uždegimas (miokarditas) arba širdiplėvės uždegimas (perikarditas), susikaupęs skystis aplink širdį (šlapiasis perikarditas), padidėjęs cukraus kiekis kraujyje, cukrinis diabetas, kraujo krešulys plaučiuose (tromboembolizacija), kepenų uždegimas (hepatitas), kepenų liga, kurios simptomai yra pageltusi oda, patamsėjęs šlapimas, odos niežėjimas, padidėjusi fermento, vadinamo kreatininfosfokinaze, koncentracija kraujyje.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
Padidėjęs trombocitų kiekis kraujyje su galimais krešuliais kraujagyslėse, nekontroliuojami burnos, liežuvio ir galūnių judesiai, įkyrios mintys ir įkyrus pasikartojantis elgesys (obsesiniai kompulsiniai simptomai), odos reakcijos, patinimas prieš ausį (padidėjusios seilių liaukos), pasunkėjęs kvėpavimas, labai padidėjęs trigliceridų ar cholesterolio kiekis kraujyje, širdies raumens sutrikimas (kardiomiopatija), sustojęs širdies plakimas (širdies sustojimas), staigi nepaaiškinama mirtis.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
Smegenų bangų pokyčiai (matomi atlikus elektroencefalogramą / EEG), viduriavimas, diskomfortas skrandyje, rėmuo, diskomfortas skrandyje pavalgius, raumenų silpnumas, raumenų spazmai, raumenų skausmas, užsikimšusi nosis, naktinis šlapinimasis, staiga, nekontroliuojamai padidėjęs kraujospūdis (pseudofeochromocitoma), nekontroliuojamas kūno linkimas į vieną pusę (pleurototonusas), ejakuliacijos sutrikimas, kai sperma patenka į šlapimo pūslę, o ne išstumiama per varpą (sausas orgazmas ar retrogradinė ejakuliacija), išbėrimas, rausvai raudonos dėmės, karščiavimas ar niežulys dėl uždegimo kraujagyslėse, storosios žarnos uždegimas, pasireiškiantis viduriavimu, pilvo skausmas, karščiavimas, pakitusi odos spalva, „drugelio“ formos išbėrimas veido srityje, sąnarių skausmas, raumenų skausmas, karščiavimas ir nuovargis (raudonoji vilkligė), neramių kojų sindromas (didžiulis noras judinti kojas ar rankas, dažniausiai lydimas nemalonių pojūčių poilsio metu, ypač vakare ar naktį, kuris laikinai palengvinamas judesiu).

Buvo gauta pranešimų apie šiek tiek padidėjusį demencija sergančių senyvų žmonių, kurie gydomi vaistais nuo psichozės, mirtingumą, palyginti su tais, kurie vaistų nuo psichozės nevartojo. 

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą. 


5.	Kaip laikyti Clozapine Accord 

Šiam vaistui specialių laikymo sąlygų nereikia.

Šį vaistą laikykite vaikams nepastebimoje ir nepasiekiamoje vietoje.

Ant dėžutės ar lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Pastebėjus, kad pakuotė pažeista ar yra matomų sugadinimo požymių, šio vaisto vartoti negalima.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Clozapine Accord sudėtis
· Veiklioji medžiaga yra klozapinas. 
25 mg: Vienoje tabletėje yra 25 mg klozapino.
100 mg: Vienoje tabletėje yra 100 mg klozapino.

· Pagalbinės medžiagos yra laktozė monohidratas, kukurūzų krakmolas, povidonas K30, bevandenis koloidinis silicio dioksidas, magnio stearatas ir talkas.

Clozapine Accord išvaizda ir kiekis pakuotėje
25 mg: Šviesiai geltonos ar geltonos spalvos, apvalios, maždaug 6,0 mm skersmens nedengtos tabletės, vienoje pusėje yra laužimo vagelė, kurios vienoje pusėje įspausta „FC“ ir „1“ kitoje, o kita pusė lygi.

100 mg: Šviesiai geltonos ar geltonos spalvos, apvalios, maždaug 10,0 mm skersmens nedengtos tabletės, vienoje pusėje yra laužimo vagelė, kurios vienoje pusėje įspausta „FC“ ir „3“ kitoje, o kita pusė lygi.

25 mg: Tabletę galima padalyti į lygias dozes.
100 mg: Tabletę galima padalyti į lygias dozes.

Clozapine Accord tabletės tiekiamos aliuminio-PVC/PVDC lizdinėmis plokštelėmis. 

Pakuočių dydžiai
25 mg: 7, 14, 28, 30, 40, 50, 100 arba 500 tablečių lizdinėse plokštelėse.
100 mg: 14, 28, 30, 40, 50, 60, 84, 100 arba 500 tablečių lizdinėse plokštelėse.

Gali būti tiekiamos ne visų dydžių pakuotės

Registruotojas
Accord Healthcare B.V. 
Winthontlaan 200 
3526 KV Utrecht 
Nyderlandai

Gamintojas
Laboratori Fundacio Dau
C/ C, 12-14 Pol. Ind. Zona Franca
08040 Barcelona
Ispanija

arba

Accord Healthcare B.V. 
Winthontlaan 200 
3526 KV Utrecht 
Nyderlandai

arba

Accord Healthcare Polska Sp.z o.o.
ul. Lutomierska 50
95-200 Pabianice
Lenkija

arba

Accord Healthcare Single Member S.A.
64th Km National Road Athens
Lamia, 32009
Graikija
Šis vaistas Europos ekonominės erdvės valstybėse narėse registruotas tokiais pavadinimais:

	Valstybės narės pavadinimas
	Vaisto pavadinimas

	Austrija 
	Clozapin Accord 25/50/100/200 mg Tabletten

	Bulgarija
	Clozapine Акорд 25/100/200 мг таблетки

	Kipras
	Clozapine Accord 25/100 mg Tablets

	Danija
	Clozapin “Accord”

	Estija
	Clozapine Accord

	Suomija
	Clozapine Accord 25/100/200mg tabletti

	Prancūzija
	CLOZAPINE ACCORD 25/100 mg comprimé sécable

	Italija
	Clozapina Accord

	Nyderlandai
	Clozapine Accord 25 mg, tabletten

	Lenkija
	Clopizam

	Švedija
	Clozapine Accord 25/100 mg tabletter

	Slovakija
	Clozapine Accord 25/100/200mg tablety

	Vokietija
	Clozapin Accord 25/50/100/200 mg Tabletten

	Norvegija
	Clozapine Accord 25/100 mg, tabletter

	Lietuva
	Clozapine Accord 25/100 mg tabletės

	Latvija
	Clozapine Accord 25/100 mg tabletes

	Kroatija
	Klozapin Accord 25/100 mg tablete

	Slovėnija
	Klozapin Accord 25/100 mg tablete

	Ispanija
	Cloprem 25/50/100/200 mg comprimidos EFG




Šis pakuotės lapelis paskutinį kartą peržiūrėtas 2025-12-17.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/. 






